Minna Särelä - Naisjohtajat
Paloni Oy, toimitusjohtaja
Design District Helsinki, toiminnanjohtaja
“Tieni johtajuuteen on kulkenut yrittäjyyden kautta. Yritykseni Paloni on ollut minulle mahdollisuus rakentaa ammatillinen identiteetti omista vahvuuksista ja luontaisista ominaisuuksista eikä valmiiksi tarjotusta yrityskulttuurista käsin. Samalla se on opettanut heittäytymistä, selviytymistä ja luottamusta itseeni johtajana. Yrittäjyyttä edelsivät työt viennin edistämiseen tähtäävän kansainvälisen business-to-business-markkinoinnin parissa. Tuotantotalouden opinnot TKK:lla ja poikkitieteellinen International Design Business Management -opinto-ohjelma tarjosivat hyvän pohjan itseni haastamiselle ja luovan lahjakkuuden mahdollisuuksista innostumiselle.”
Suurin inspiraationlähteeni on oma tyttäreni. Lapsen luontainen uteliaisuus, avoimuus uudelle ja ylpeys omista saavutuksista ovat aseistariisuvan ihailtavia ominaisuuksia, joita pyrin suojelemaan ja tukemaan. Ihailen myös lapseni ajatusten syvällisyyttä ja kykyä siirtyä abstraktista pohdinnasta arkipäivän iloihin vähättelemättä kumpaakaan. Lapseni mielestä mustat aukot saattavat olla tähtien sairaaloita ja ohuet nuudelit tuntuvat kielessä miniatyyrikissanpoikien tassujen kuopaisuilta, ja kumpikin oivallus on hänelle yhtä suuri.
Monet ystävät ja työparit elämän varrelta. Olen ollut onnekas löytäessäni läpi elämäni ystävikseni tyttöjä ja naisia, joiden kanssa olemme kannustaneet ja auttaneet toisiamme eteenpäin opinnoissa, harrastuksissa, yhdistystoiminnassa ja myöhemmin työelämässä. Yritykseni Palonin kautta olen saanut tehdä yhteistyötä monien omaa tietään kulkevien rohkeiden ihmisten kanssa, jotka ovat puskeneet myös minua ajattelemaan isommin, itsenäisemmin ja luovemmin – erityisesti nyt neljättä Virkkuri-kirjaansa työstävä Molla Mills ja kierrätysmuodin pioneeri Outi Les Pyy ovat kannustaneet esimerkillään ja yhteistyöllä minuakin heittäytymään Palonin projekteihin tinkimättömästi ja omaan visiooni luottaen. Urani suurimmasta kriisistä, yritykseni konkurssiuhasta, minut vetivät kuiville sadat asiakkaani sekä puolisoni, joka kääri hihat ja kantoi omien työpäiviensä päätteeksi puolet yrityksen kriisitilan työkuormasta.
Tytöttelyn ja ammattitaitoni kyseenalaistamisen ikäni tai sukupuoleni vuoksi etenkin työurani alkuvaiheessa. Yritystäni on nimitelty vaimon harrastukseksi ja asiakas on lausunut projektipäällikön tittelini sormilla höystetyin lainausmerkein.
Jättäisin nyt nopeammin taakseni työpaikan, jossa en viihdy.
Tehdä mielekästä työtä, kehittyä ja oppia, nauttia perheestäni ja elämästäni sekä löytää lähimetsästä lisää suppilovahveropaikkoja.
Sukupuolten välinen epätasa-arvo ja feminismin tarpeellisuus länsimaissa. Lisäksi yrittäjien ja itsensä työllistäjien piiloon jäävä köyhyys. Monia tabuja on onneksi rikottukin. Suhtautuminen sateenkaariperheeseeni työympäristössäni luovalla alalla on ollut poikkeuksetta neutraalia tai positiivista.
Jos arkea täytyy helpottaa, se on jotenkin vaikeaa tai kuluttavaa, eikä asian tarvitse olla näin. Vinkkini on kyseenalaistaa oletukset siitä, että johtajana toimiminen tarkoittaisi oman elämän uhraamista tai että perheen ja työn yhdistämisen kuuluisi tuntua raskaalta. Kannustan sen sijaan pohtimaan, millaista arkea itselleen ja perheelleen haluaa, ja millaisilla ratkaisuilla sen voisi saavuttaa. Lopulta hyvin harvat asiat ovat pakollisia, mutta suljemme mielestämme pois vaihtoehtoja olettaessamme, mitä meiltä odotetaan.
Älä tuhlaa energiaasi ja aikaasi sen ajattelemiseen, mitä muut ajattelevat. Jätä muiden ajatukset heille ja ajattele sinä sen sijaan itse omat ajatuksesi. Kysy ja vastaa, ole utelias, pyydä suoraan kun tarvitset jotain ja tarjoa apuasi, mutta oleta vähemmän.